Diari Oficial de la Generalitat Valenciana


Sumari del DOGV 7607, del 03-09-2015 (2015/7290)

RESOLUCIÓ de 25 d'agost del 2015, de la Direcció General de l'Agència de Seguretat i Resposta a les Emergències, per la qual s'aproven les bases generals i la convocatòria de la prova avaluadora per a l'acreditació del personal del Servei Específic d'Admissió que s'ha d'efectuar el mes de desembre del 2015.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7607

Data del DOGV
:   03-09-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7290


Data del document
:   25-08-2015

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * examen

RESOLUCIÓ de 25 d'agost del 2015, de la Direcció General de l'Agència de Seguretat i Resposta a les Emergències, per la qual s'aproven les bases generals i la convocatòria de la prova avaluadora per a l'acreditació del personal del Servei Específic d'Admissió que s'ha d'efectuar el mes de desembre del 2015.  
 [2015/7290]  
El dret d'admissió està regulat en l'article 33 de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics (DOCV 6414, 10.12.2010). El reglament pel qual es desplega esta llei establix les previsions normatives vigents que fan referència a la reserva, el dret i el servei d'admissió en els espectacles públics, activitats recreatives i establiments públics.  
  
En este marc, la normativa en vigor preveu la regulació del servei d'admissió com a obligació de tots els establiments, espectacles i activitats subjectes a la normativa vigent en este àmbit. Així mateix, correlativament, es preveu l'ordenació del servei específic d'admissió com un deure qualificat per a casos determinats. És el cas de totes les discoteques, sales de ball i sales de festes i per a pubs i karaokes d'aforament superior a 200 persones.  
D'altra banda, la normativa esmentada preveu els requisits dels aspirants a este servei. Entre estos requisits estan les exigències de majoria d'edat, nacionalitat espanyola o europea o tindre permís de residència i treball i la necessitat d'una titulació acadèmica concreta.  
D'una altra part, l'actual regulació establix la realització, almenys, d'una convocatòria anual per a l'obtenció de l'acreditació per al desenvolupament de les funcions del servei específic d'admissió i el seu anunci exprés en el Diari Oficial de la Comunitat Valenciana (DOCV). Per a participar en esta prova es requerirà la inscripció i el pagament d'una taxa en els termes fixats en la convocatòria.  
Per tot això, en virtut del que disposa l'article 33 de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics, en relació amb l'article 6 del Decret 103/2015, de 7 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, i l'apartat cinqué de la Resolució de 31 de juliol de 2015, del president de la Generalitat, per la qual delega determinades atribucions en distints òrgans de Presidència, oïda la Comissió d'Espectacles Públics i Activitats Recreatives en la reunió del dia 1 de desembre de 2014, resolc:  
  
  
Article 1. Objecte i àmbit d'aplicació  
1. És objecte d'esta resolució la regulació de la convocatòria de la prova avaluadora per a l'obtenció del certificat individual d'acreditació del servei específic d'admissió.  
2. La prova avaluadora s'efectuarà el mes de desembre de 2015, en convocatòria única a realitzar en les ciutats d'Alacant, Castelló i València. El dia, l'hora i el lloc de la prova avaluadora s'indicaran en la resolució per la qual s'aprove la llista provisional d'admesos i exclosos per a esta prova.  
3. En virtut d'esta resolució queda convocada la prova avaluadora per a l'obtenció del certificat acreditatiu de personal de servei específic d'admissió, a què fa referència este article.  
  
  
Article 2. Requisits dels aspirants  
1. Per a la realització de les proves del personal del servei específic d'admissió, els aspirants hauran de tindre per a esta convocatòria els requisits següents:  
a) Ser major d'edat i no estar incapacitat.  
b) Ser espanyol o ciutadà d'algun dels països de la Unió Europea o estar en possessió de permís de residència i treball.  
c) No tindre antecedents penals.  
d) Estar en possessió, com a mínim, del títol de graduat en Educació Secundària Obligatòria o Formació Professional de grau mitjà, o equivalents a efectes acadèmics o laborals.  
e) Pagar una taxa de 15,15 euros en el compte de la Generalitat en les sucursals de les entitats financeres col·laboradores, d'acord amb el que establixen els articles 47 a 50 del Reial Decret Legislatiu 1/2005, que aprova el text refós de la Llei de Taxes de la Generalitat (DOCV 22.03.2005).  
2. Si l'interessat requerix una adaptació de temps o mitjans per a efectuar la prova avaluadora amb normalitat, haurà d'indicar-la expressament quan presente la instància de sol·licitud, a la qual haurà d'adjuntar un certificat mèdic justificatiu d'esta circumstància.  
3. Estos requisits hauran de ser acreditats en el moment de la presentació de la instància de sol·licitud per a participar en la prova avaluadora per mitjà de la presentació de la documentació original o d'una fotocòpia compulsada.  
4. La instància de sol·licitud serà facilitada gratuïtament en les seus de la Direcció General de l'Agència de Seguretat i Resposta a les Emergències síties a Alacant, rambla de Méndez Núñez, número 41; a Castelló de la Plana, carrer Major, número 78, i a València, carrer de Castán Tobeñas, número 77, i en qualsevol de les oficines PROP.  
  
Així mateix, la instància mencionada estarà accessible en la pàgina web del PROP.  
5. A l'efecte de l'acreditació indicada en els apartats anteriors, els aspirants hauran de presentar els documents següents:  
a) Sol·licitud de l'interessat d'acord amb el model d'instància que s'arreplega en l'annex I d'esta resolució. En la sol·licitud esmentada s'haurà d'indicar expressament la província on l'aspirant desitge efectuar la prova avaluadora.  
b) Els aspirants que no posseïsquen la nacionalitat espanyola hauran de presentar una fotocòpia compulsada del document que acredite la seua nacionalitat i, si no pertanyen a la Unió Europea, targeta de residència i permís de treball en vigor. Els aspirants de nacionalitat espanyola acreditaran la seua identitat mostrant el seu DNI al funcionari competent.  
c) Certificat acreditatiu del fet que l'interessat no té antecedents penals.  
d) Fotocòpies compulsades del títol acadèmic o resguard d'este, llibre d'escolaritat on quede clara la identitat de l'aspirant o certificat acreditatiu del nivell d'estudis firmat per l'inspector d'educació o equivalent. En cas de títols estrangers, acreditació de l'homologació d'este per l'òrgan competent.  
e) Exemplar per a l'Administració de l'imprés del pagament (model de la taxa 046) per a presentació a la prova avaluadora del servei específic d'admissió, amb certificat mecànic o firma autoritzada de l'entitat col·laboradora de l'ingrés de les quanties de les taxes.  
6. El model de la taxa 046 a què fa referència el punt e de l'apartat anterior, podrà obtindre's en la pàgina web de la Conselleria d'Hisenda i Model Econòmic (portal tributari), en les direccions territorials competents en matèria d'espectacles o en les oficines PROP de la Generalitat.  
  
Estaran exempts del pagament de la taxa els membres de famílies nombroses de categoria especial. Així mateix, gaudiran d'una bonificació del 50 per cent de la taxa els membres de famílies nombroses de categoria general.  
Els aspirants que en presentar la sol·licitud s'acullen a l'exempció o a la bonificació esmentades, hauran d'acreditar-ho per mitjà d'una còpia compulsada del títol de família nombrosa o del certificat corresponent.  
  
Article 3. Lloc de presentació de la documentació  
La sol·licitud i la documentació a què fa referència l'article anterior podran presentar-se en els llocs següents:  
a) En el registre de la direcció territorial amb competència en matèria d'espectacles d'Alacant, ubicat en la rambla de Méndez Núñez, número 41, d'Alacant.  
b) En el registre de l'oficina PROP ubicada al carrer Major, número 78, de Castelló de la Plana.  
c) En el Registre General de la torre 4 de la ciutat administrativa 9 d'Octubre de València, ubicat al carrer de Castán Tobeñas, número 77.  
  
d) En les oficines PROP de la Generalitat.  
e) En qualsevol dels llocs i formes establits en l'article 38 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, en compliment del qual les sol·licituds subscrites en l'estranger podran cursar-se a través de les representacions diplomàtiques o oficines consulars d'Espanya en l'estranger.  
  
Article 4. Termini de presentació de la documentació  
1. El termini de presentació de les sol·licituds i de la documentació serà d'un mes comptador des de l'endemà de la publicació d'esta resolució en el Diari Oficial de la Comunitat Valenciana.  
2. La presentació de la sol·licitud i la documentació annexa per l'aspirant implica l'acceptació de les bases generals i de les particulars d'esta convocatòria.  
  
Article 5. Admissió d'aspirants  
1. Una vegada acabat el termini de presentació de sol·licituds, es publicarà en el Diari Oficial de la Comunitat Valenciana i en la seu de l'òrgan competent de les tres províncies la resolució que aprove la llista provisional d'admesos i exclosos. Respecte a estos últims, s'indicarà la causa o el motiu de l'exclusió als efectes pertinents.  
2. Als aspirants que figuren com a exclosos en l'anterior resolució, s'atorgarà un termini de 10 dies hàbils comptador des de l'endemà de la seua publicació a fi que aporten la documentació que esmene el defecte o els defectes que haja motivat la seua exclusió, de conformitat amb l'article 71 de la Llei 30/1992, de 26 de novembre.  
  
3. Transcorregut el termini anterior, la Direcció General de l'Agència de Seguretat i Resposta a les Emergències procedirà a publicar en el Diari Oficial de la Comunitat Valenciana i als taulers d'anuncis de les seus de les tres províncies la llista definitiva d'admesos i exclosos de la convocatòria. En esta resolució s'indicarà l'hora i el lloc on tindrà lloc la prova avaluadora. Contra la resolució que faça pública la relació definitiva d'aspirants admesos i exclosos podrà interposar-se el recurs administratiu corresponent en els termes de la Llei 30/1992.  
  
  
Article 6. Comissió avaluadora  
1. La comissió avaluadora que qualificarà esta prova serà la que es designe en la disposició addicional d'esta resolució, la qual tindrà, en tot cas, un nombre imparell de membres.  
2. El règim jurídic aplicable a la comissió avaluadora serà el que s'establix per als òrgans col·legiats en el capítol II del títol II de la Llei 30/1992 i en les altres normes que els siguen d'aplicació. En tot cas, almenys un dels membres de la comissió, o el seu suplent, haurà d'estar present en els llocs on s'efectue l'examen en el dia, l'hora i el lloc convocats. A estos efectes, s'assegurarà la coordinació entre les tres províncies a través de la persona que ocupe la presidència de la comissió.  
  
3. Sobre la percepció de dietes dels membres de la comissió, caldrà ajustar-se al que disposa la normativa en vigor.  
4. La persona que ocupe la presidència haurà de sol·licitar als membres de la comissió avaluadora una declaració expressa de no trobar-se en cap de les causes d'abstenció i recusació previstes en els articles 28 i 29 de la Llei 30/1992. Esta declaració haurà de ser també emplenada, si és el cas, pels assessors especialistes i pel personal auxiliar que la comissió incorpore als seus treballs.  
5. Els interessats podran promoure la recusació dels membres de la comissió quan, a parer seu, hi concórreguen alguna de les causes previstes en la normativa vigent.  
6. Amb anterioritat suficient a la iniciació de les proves, la Direcció General de l'Agència de Seguretat i Resposta a les Emergències publicarà en el Diari Oficial de la Comunitat Valenciana la resolució per la qual es nomenen els nous membres de la comissió que hagen de substituir els que hagueren perdut la seua condició per alguna de les causes previstes en este article.  
7. En tot allò no previst en estes bases generals, la comissió queda autoritzada per a resoldre qualsevol dubte o circumstància que es puga plantejar i adoptar els acords que garantisquen el bon orde de la convocatòria.  
8. Si la comissió avaluadora, en qualsevol moment del procés, té coneixement o dubtes fonamentades que algun dels aspirants incomplix un o més dels requisits exigits en la convocatòria, podrà requerir-li els documents acreditatius del seu compliment. En el cas que no queden acreditats, la comissió, amb audiència prèvia a l'interessat, haurà d'emetre una proposta motivada de la seua exclusió del procediment dirigida a la Direcció General de l'Agència de Seguretat i Resposta a les Emergències on li comunicarà, així mateix, les inexactituds o falsedats formulades per l'aspirant en la sol·licitud d'admissió a la prova avaluadora. Contra esta resolució d'exclusió podrà interposar-se un recurs administratiu en els termes de la Llei 30/1992.  
  
Article 7. Contingut de les proves  
1. Els aspirants a prestar el servei específic d'admissió hauran de superar les proves de contingut teoricopràctic als quals fa referència la normativa de desplegament de la Llei 14/2010, de 3 de desembre, de la Generalitat, d'Espectacles Públics, Activitats Recreatives i Establiments Públics. Les matèries objecte d'examen seran les previstes en l'annex II.III del decret esmentat d'acord amb la normativa reguladora d'estes que estiga en vigor.  
2. L'examen consistirà en una prova teoricopràctica tipus test i en una prova psicotècnica. El test tindrà tres respostes possibles de les quals només una serà la correcta. Les contestacions en blanc no es computaran. Les respostes errònies no comportaran penalització.  
3. El temps per a les dos proves de l'examen serà com a mínim de dos hores i com a màxim de tres hores. Les dos proves es faran en la mateixa sessió.  
  
Article 8. Desenvolupament de les proves  
1. Una vegada determinada la llista definitiva d'admesos, i convocats per al dia i hora indicats en la resolució en què s'anuncie, la seua distribució en les aules tindrà lloc per rigorós orde alfabètic segons l'organització prevista.  
2. Els aspirants que no compareguen el dia i hora de l'examen seran exclosos. Així mateix, no s'admetrà cap aspirant quan comparega en el lloc on se celebre la prova avaluadora una vegada haja començat.  
  
3. Els aspirants hauran d'acudir a la realització de les proves proveïts del document nacional d'identitat original o passaport. Durant les proves, els membres de la comissió avaluadora podran requerir als aspirants que acrediten la seua identitat en qualsevol moment.  
  
Article 9. Qualificació de les proves  
Cada una de les dos proves de l'exercici es qualificarà per separat amb la qualificació d'apte o no apte. Per a aconseguir el certificat s'haurà d'obtindre la qualificació d'apte en les dos proves.  
  
Article 10. Llista d'aspirants declarats aptes  
1. Finalitzades les proves i acabada la correcció dels exàmens, la comissió farà pública i elevarà a la Direcció General de l'Agència de Seguretat i Resposta a les Emergències la relació d'aspirants declarats aptes.  
2. La publicació de la llista d'aspirants qualificats com a aptes s'efectuarà als taulers d'anuncis del departament competent de les tres províncies, així com en qualsevol altre lloc que la comissió considere convenient per a la millor difusió entre els interessats.  
3. La resolució en què s'aprove la llista definitiva a què fa referència este article es publicarà, així mateix, en el Diari Oficial de la Comunitat Valenciana.  
4. Els aspirants declarats com a no aptes podran interposar l'oportú recurs d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
La llista definitiva es publicarà en el Diari Oficial de la Comunitat Valenciana i als taulers d'anuncis de les seus de les direccions territorials d'Alacant, Castelló i València.  
  
Article 11. Acreditació dels aspirants que hagen superat la prova avaluadora  
1. Els aspirants que hagen superat la prova a què fa referència esta resolució obtindran de la Direcció General de l'Agència de Seguretat i Resposta a les Emergències un certificat individual d'acreditació per a l'exercici de les funcions pròpies del servei específic d'admissió.  
  
2. La Direcció General de l'Agència de Seguretat i Resposta a les Emergències emetrà el certificat i el posarà a disposició dels aspirants que hagen sigut declarats aptes en el termini màxim de dos mesos. En este sentit, els interessats que hagen aprovat la prova avaluadora podran exigir l'entrega d'este certificat una vegada transcorregut el termini indicat.  
  
Article 12. Comunicació d'incidències  
A fi d'atendre les possibles comunicacions i resoldre les incidències que puguen plantejar-se en relació amb estes proves, els interessats podran dirigir-se a la presidència o a la secretaria de la comissió avaluadora perquè siga presa en consideració. La comissió resoldrà en el termini més breu possible.  
  
  
DISPOSICIÓ ADDICIONAL ÚNICA  
  
Composició de la comissió avaluadora  
  
Titulars  
Presidència: Vicenta Grau Figueres, secretària general administrativa de la Presidència de la Generalitat.  
Secretaria: Fernando Castellano Martí, cap del Servei d'Espectacles de la Direcció General de l'Agència de Seguretat i Resposta a les Emergències.  
Vocals:  
- Mercedes Igualada Portalés, titular de la Direcció Territorial de València.  
- Araceli Martínez Márquez, titular de la Direcció Territorial d'Alacant  
- Susana Fernández Santana, titular de la Direcció Territorial de Castelló.  
- Milagros Pastor Jiménez, psicòloga de l'Institut Valencià de Seguretat Pública (IVASPE), Direcció General de l'Agència de Seguretat i Resposta a les Emergències.  
- Francisco Fornés Úbeda, metge en cap de salut laboral de la Policia Local de l'Ajuntament de València.  
  
Suplents  
Presidència: Ángeles Navarro Gosálbez, cap del Servei de Formació en Seguretat i Emergències de la Direcció General de l'Agència de Seguretat i Resposta a les Emergències.  
Secretaria: Juan José Falaguera Aguilar, cap de la Secció de Gestió Administrativa del Servei d'Espectacles de la Direcció General de l'Agència de Seguretat i Resposta a les Emergències.  
Vocals:  
- María Luisa González Castellano, cap de l'Equip d'Espectacles de la Direcció Territorial a València.  
- Miquel Rovira Esteller, cap de la Secció d'Interior de la Direcció Territorial a Castelló.  
- María José Abad Bernabeu, cap de la Secció de Règim Jurídic de la Direcció Territorial a Alacant.  
- Pilar Ortega Valencia, cap de la Secció d'Espectacles de la Direcció Territorial a València.  
- María del Mar Talavera López, cap del Negociat de Formació II de la Direcció General de l'Agència de Seguretat i Resposta a les Emergències.  
  
València, 25 d'agost de 2015.- El director general de l'Agència de Seguretat i Resposta a les Emergències: José María Ángel Batalla.